Auditor's report — JTS, period 2017Q2 (reviewed, opinion: qualified)
Auditor firm: EY
Signing partner: ชลรส สันติอัศวราภรณ์
Signed: 2017-08-10

รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต

เสนอต่อผู้ถือหุ้นของบริษัท จัสมิน เทเลคอม ซิสเต็มส์ จำกัด (มหาชน)

ข้าพเจ้าได้สอบทานงบแสดงฐานะการเงินรวม ณ วันที่ 30 มิถุนายน 2560 งบกำไรขาดทุนเบ็ดเสร็จรวมสำหรับ งวดสามเดือนและหกเดือนสิ้นสุดวันที่ 30 มิถุนายน 2560 และงบแสดงการเปลี่ยนแปลงส่วนของผู้ถือหุ้นรวมและ งบกระแสเงินสดรวมสำหรับงวดหกเดือนสิ้นสุดวันเดียวกัน และหมายเหตุประกอบงบการเงินรวมแบบย่อของบริษัท จัสมิน เทเลคอม ซิสเต็มส์ จำกัด(มหาชน) และบริษัทย่อย และได้สอบทานข้อมูลทางการเงินเฉพาะกิจการของบริษัท จัสมิน เทเลคอม ซิสเต็มส์ จำกัด (มหาชน) ด้วยเช่นกัน ซึ่งผู้บริหารของกิจการเป็นผู้รับผิดชอบในการจัดทำและนำเสนอข้อมูลทางการเงินระหว่างกาลเหล่านี้ตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินระหว่างกาลดังกล่าวจากผลการสอบทานของข้าพเจ้า

ขอบเขตการสอบทาน

ยกเว้นเหตุการณ์ที่จะกล่าวในวรรคเกณฑ์ในการให้ข้อสรุปอย่างมีเงื่อนไข ข้าพเจ้าได้ปฏิบัติงานสอบทาน ตามมาตรฐานงานสอบทาน รหัส 2410 เรื่องการสอบทานข้อมูลทางการเงินระหว่างกาลโดยผู้สอบบัญชี รับอนุญาตของกิจการ การสอบทานดังกล่าวประกอบด้วย การใช้วิธีการสอบถามบุคลากร ซึ่งส่วนใหญ่เป็นผู้รับผิดชอบด้านการเงินและบัญชีและการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจำกัดกว่าการตรวจสอบตามมาตรฐานการสอบบัญชี ทำให้ข้าพเจ้าไม่สามารถได้ความเชื่อมั่นว่าจะพบเรื่องที่มีนัยสำคัญทั้งหมดซึ่งอาจพบได้จากการตรวจสอบ ดังนั้นข้าพเจ้าจึงไม่ได้แสดงความเห็นต่อข้อมูลทางการเงินระหว่างกาลที่สอบทาน

เกณฑ์ในการให้ข้อสรุปอย่างมีเงื่อนไข

ตามที่กล่าวไว้ในหมายเหตุประกอบงบการเงินรวมข้อ 8.2 บริษัทฯไม่สามารถส่งมอบแท็บเล็ตให้แก่คู่สัญญาซึ่งเป็นหน่วยงานราชการสองหน่วยงานได้ทันตามกำหนดเวลาในสัญญาเนื่องจากได้เกิดเหตุเพลิงไหม้โรงงานผู้ผลิตชิ้นส่วนในการผลิตแท็บเล็ต ซึ่งตามเงื่อนไขของสัญญาซื้อขายดังกล่าวหากบริษัทฯไม่สามารถส่งมอบแท็บเล็ตได้ตามกำหนดเวลา บริษัทฯจะต้องชำระค่าปรับเป็นรายวันในอัตราร้อยละ 0.2 ของราคาแท็บเล็ตที่ยังไม่ได้ส่งมอบ โดยในระหว่างปี 2557 คู่สัญญาทั้งสองของบริษัทฯได้มีหนังสือขอบอกเลิกสัญญาซื้อขายแท็บเล็ตมายังบริษัทฯ และให้บริษัทฯชำระค่าปรับเป็นจำนวนเงินรวม 148 ล้านบาท อย่างไรก็ตามบริษัทฯได้มีหนังสือโต้แย้งการคิดค่าปรับดังกล่าว ฝ่ายบริหารของบริษัทฯได้กล่าวถึงสาเหตุของการส่งมอบล่าช้าว่าเป็นเหตุสุดวิสัยและไม่ได้เป็นเหตุแห่งการผิดสัญญา ต่อมาหน่วยงานราชการคู่สัญญาทั้งสองได้ฟ้องร้องต่อศาลให้บริษัทฯชำระค่าปรับคิดเป็น ทุนทรัพย์เป็นจำนวนเงินรวมประมาณ 196 ล้านบาท โดยปัจจุบันคดีดังกล่าวอยู่ในการพิจารณาของศาลปกครองกลางซึ่งยังไม่ทราบผล อย่างไรก็ตาม เนื่องจากการทำสัญญาซื้อขายแท็บเล็ตระหว่างบริษัทฯกับบริษัทคู่สัญญาในประเทศแห่งหนึ่ง บริษัทฯได้รับชำระเงินตามหนังสือค้ำประกันจากการไม่ปฏิบัติตามสัญญาของบริษัทคู่สัญญาดังกล่าวเป็นจำนวนเงิน 38 ล้านบาท ซึ่งบริษัทฯมีสิทธิทางกฎหมายที่จะยึดเงินดังกล่าวเพื่อชดเชยความเสียหายต่างๆที่บริษัทคู่สัญญาดังกล่าวก่อให้เกิดขึ้นหรือปฏิบัติผิดสัญญา บริษัทฯได้บันทึกจำนวนเงินที่ได้รับดังกล่าวเป็นหนี้สินในบัญชีภายใต้รายการเจ้าหนี้การค้าและเจ้าหนี้อื่นในงบแสดงฐานะการเงิน บริษัทฯจึงถือเสมือนว่าจำนวนเงินดังกล่าวเป็นสำรองค่าปรับและค่าเสียหายที่อาจเกิดขึ้นในบัญชีและคาดว่าค่าปรับและค่าเสียหายที่อาจเกิดขึ้นจะไม่เกินจำนวนดังกล่าว ซึ่งข้าพเจ้าไม่สามารถตรวจสอบเพื่อให้เป็นที่พอใจในสำรองค่าปรับและค่าเสียหายที่อาจเกิดขึ้นจากการไม่สามารถส่งมอบแท็บเล็ตจำนวนดังกล่าวได้ ข้อสรุปและความเห็นของข้าพเจ้าต่องบการเงินรวมของบริษัทฯและบริษัทย่อย และงบการเงินเฉพาะกิจการของบริษัทฯ สำหรับงวดสามเดือนและหกเดือนสิ้นสุดวันที่ 30 มิถุนายน 2559 และสำหรับปีสิ้นสุดวันที่ 31 ธันวาคม 2559 ตามลำดับ จึงมีเงื่อนไขในเรื่องดังกล่าวเนื่องจากถูกจำกัดขอบเขตโดยสถานการณ์ และในงวดปัจจุบัน สถานการณ์ดังกล่าวยังไม่มีความคืบหน้า ส่งผลให้ข้าพเจ้าไม่สามารถตรวจสอบหรือสอบทานเพื่อให้ได้หลักฐานที่เหมาะสมอย่างเพียงพอในสำรองค่าปรับและค่าเสียหายที่อาจเกิดขึ้นจากเหตุการณ์ดังกล่าวจำนวนเงิน 38 ล้านบาท ซึ่งเป็นส่วนหนึ่งของรายการเจ้าหนี้การค้าและเจ้าหนี้อื่นที่แสดงอยู่ในงบแสดงฐานะการเงินรวม ณ วันที่ 30 มิถุนายน 2560 จำนวนเงิน 115 ล้านบาท (31 ธันวาคม 2559: 151 ล้านบาท) และงบแสดงฐานะการเงินเฉพาะกิจการ จำนวนเงิน 76 ล้านบาท (31 ธันวาคม 2559: 113 ล้านบาท) ด้วยเหตุผลเดียวกัน ดังนั้น ข้าพเจ้าจึงไม่สามารถสรุปได้ว่าจำเป็นต้องปรับปรุงมูลค่าสำรองค่าปรับและค่าเสียหายที่อาจเกิดขึ้นจากเหตุการณ์ดังกล่าวในงบแสดงฐานะการเงินรวมและเฉพาะกิจการ ณ วันที่ 30 มิถุนายน 2560 และวันที่ 31 ธันวาคม 2559 รวมถึงบัญชีที่เกี่ยวข้องในงบกำไรขาดทุนเบ็ดเสร็จรวมและเฉพาะกิจการสำหรับงวดสามเดือนและหกเดือนสิ้นสุดวันที่ 30 มิถุนายน 2560 และ 2559 หรือไม่ เพียงใด ซึ่งหากจำเป็นต้องปรับปรุงรายการดังกล่าวข้างต้นอาจจะมีผลกระทบต่องบการเงินงวดก่อนที่นำมาแสดงเปรียบเทียบและงวดปัจจุบันได้ ซึ่งเหตุการณ์นี้ถือเป็นการถูกจำกัดขอบเขตโดยสถานการณ์

ข้อสรุปอย่างมีเงื่อนไข

ยกเว้นผลของรายการปรับปรุงที่อาจเกิดขึ้นจากเหตุการณ์ตามที่กล่าวในวรรคเกณฑ์ในการให้ข้อสรุปอย่างมีเงื่อนไข ข้าพเจ้าไม่พบสิ่งที่เป็นเหตุให้เชื่อว่าข้อมูลทางการเงินระหว่างกาลดังกล่าวไม่ได้จัดทำขึ้นตามมาตรฐานการบัญชีฉบับที่ 34 เรื่อง การรายงานทางการเงินระหว่างกาล ในสาระสำคัญจากการสอบทานของข้าพเจ้า

ข้อมูลและเหตุการณ์ที่เน้น

ข้าพเจ้าขอให้สังเกตหมายเหตุประกอบงบการเงินรวมข้อ 8.3 เกี่ยวกับข้อพิพาทระหว่างบริษัทย่อยกับบริษัทที่ไม่เกี่ยวข้องกันแห่งหนึ่ง ซึ่งศาลแพ่งได้มีคำสั่งจำหน่ายคดีออกจากสารบบความแล้วตามคำร้องของเจ้าพนักงานพิทักษ์ทรัพย์ในคดีล้มละลายของบริษัทที่ไม่เกี่ยวข้องกันดังกล่าว อย่างไรก็ตาม บริษัทที่ไม่เกี่ยวข้องกันดังกล่าว ยังอยู่ระหว่างการดำเนินการตามขั้นตอนทางกฎหมายล้มละลายโดยเจ้าพนักงานพิทักษ์ทรัพย์ ทั้งนี้ ข้าพเจ้ามิได้ให้ข้อสรุปอย่างมีเงื่อนไขต่อกรณีนี้แต่อย่างใด

ชลรส สันติอัศวราภรณ์

ผู้สอบบัญชีรับอนุญาต เลขทะเบียน 4523

บริษัท สำนักงาน อีวาย จำกัด

กรุงเทพฯ: 10 สิงหาคม 2560

|  | บริษัท จัสมิน เทเลคอม ซิสเต็มส์ จำกัด (มหาชน) และบริษัทย่อย รายงานการสอบทาน และ งบการเงินรวมระหว่างกาล สำหรับงวดสามเดือนและหกเดือนสิ้นสุดวันที่ 30 มิถุนายน 2560 |